  Виталий Пронин Эмъяськон юрт дорысь тодмоме адӟыса, юано кариськи: — Арсё, тон татчы прописка лэсьтӥд шат? Ку гинэ лыктӥсько — тон котьку татын бергаськод. — Медкомиссиез потӥсько, юлтоше. Пенсиын пукыны акыльтӥз. БАМ лэсьтӥсько! — валэктӥз юлтоше. Тодам лыктӥз егит дыры. Э, кӧня адями БАМ-ез лэсьтыны ветлӥз. Байкало-Амурская магистраль шуиськом вал соку. — Кыӵе БАМ? Мар тон мынэсьтым йырме сураськод? Кемалась ӝутӥзы ни сое, — верасько Арсёлы. — Таиз мукет БАМ, со пенсионеръёсты гинэ огазея. Мылкыдыд вань ке, ойдо итӥськы. Ӵошен шулдыргес луоз, уката ик пенсиед, мынам сямен ик, уг тырмы, луоз. — Ми кузпалыным тырмытӥськом. Пенсимес огазе кариськом, нылпиосмылы но, нуныкайёсмылы но коньдонэн юрттӥськом на, — шуисько пумитаз. Кӧня ке дыр ортчыса, тодмоме аптекаысь пумитай. — Арсё, БАМ лэсьтыны ӧд мыны шат? — Тани, аптекаысь эмъюм басьтыса, мугорме кыдатӥсько. Висёнме огпӧртэм шедьто. То гипертония, то диабет... Оломае но шараяло першалъёс, — ӝожтӥське Арсё. Таӵе вераськонъёсты уггес яратӥськы бере, тодмоеным кема вераськыса ӧй улы, шыпытак гылӟи. Та бере кема ӧм пумиськылэ Арсёен. Коронавирусэн йырин лавкае шергес поталляй. Огпол Арсёез магазинысен адӟи. — Табере, Арсё, БАМ лэсьтыны уг ӧтё ни, дыр? Асьме кадь пенсионеръёслы ульчае но мултэс потаны кышкыт, — верасько юлтошелы. — Ма, асьмеос нуналлы быдэ БАМ ӝутӥськом. Тон но отчы пыриськиськод, — пальпотэ Арсё. — Кызьы озьы? — пайми мон. — Тод, эше, БАМ — со Больница, Аптека, Магазин. Ачид но шӧдылытэк, тон бадӟым уже пыриськиськод, — монэ эрекчамезлы шумпотыса, гор-гор серектӥз Арсё. Алексей Трубачев  